Korona: Goeiemôre optimiste - Diskoers
Korona: Goeiemôre optimiste
Posted on Mei 5, 2020 Mei 19, 2020
Hoop is nie 'n troos nie. Dit is 'n oproep.
My dear fellow South Africans…
Na meer as 'n maand van inperking klink die President se groet aan 'n verenigde nasie effens hol. Die COVID-19 virus, wat al meer as twee miljoen mense ter wêreld geïnfekteer het en tot die dood van derduisende gelei het, het die afgelope vyf weke ook Suid-Afrikaanse strate stil gemaak. Geïsoleer in sekuriteitkomplekse en sinkdakhuise, wag Suid-Afrikaners steeds dat die Koronakruin ons tref. Elke internasionale statistiek sê dit op pad is, dat geen land gespaar word nie. Terselfdertyd dreig die desperate inperking maatreëls om ons reeds wankelrige ekonomie plat te trek: lone word gesny, besighede sluit hul deure, en mense verarm en verhonger. Huishoudelike geweld en vandalisme neem skrikwekkend toe.
Ons weet nie hoe lank die krisis nog gaan duur nie. Hoe ons land hier deur gaan kom nie. En hoe ons Suid-Afrikaanse samelewing, klaar oorbelaai met spanning, post-Korona gaan lyk nie. Alles is onseker.
Te midde van hierdie kollektiewe vrees is dit nie vreemd dat ons nie meer optimiste duld nie. Dit kan net as óf arrogant, óf naïef gesien word om te vra watter goue randjie gevind kan word. Nog arroganter, nog naïewer, om 'n antwoord te waag. Dit is die realis, die skeptikus, en (in ons land, ons eeu) die pessimis wat seëvier, veral onder ons Afrikaners.
Dit is egter nou, terwyl ons land op die aambeeld is, wat optimisme en hoop ingesmelt behoort te word. Dit is veral nou wat ons daarop moet fokus om dit 'n deel van ons psige te maak.
Om te skerm teen regverdige beskuldigings van bogenoemde naïewe arrogansie, moet ons wel eers vra: Wat is optimisme nie? Optimisme is nié om jouself blind te hou vir die realiteit nie. Of om vas te klou aan vae begeertes dat die beker by ons verbygaan nie. Korona kom. Selfs al is Suid Afrika die statistiese fout in die pandemie, tref inperking maatreëls ons ekonomie hard. Elkeen wat 'n loon of salaris verdien kan dit vir jou sê – veral die wat daarop staatmaak vir kos op die tafel. En die feit is dat Korona ook nie die laaste krisis is wat ons land gaan moet deurmaak nie: Wanadministrasie, 'n ekonomie vol gate, geweld, armoede. Hierdie woorde het betekenis gehad vir Suid-Afrikaners lank voor Korona, en gaan nog lank na Korona 'n realiteit bly.
Die kruks lê egter daarin dat hoop nie afhanklik is van omstandighede nie. Inteendeel – hoop neem aan dat die omstandighede nie van wense is nie.
Dit verg eerstens dat jy lief is vir die land. Dit is uit 'n liefde vir Suid-Afrika en sy mense dat mens op 'n gesonde, welvarende, gelukkige Suid-Afrika hoop. Dieselfde liefde wat jou laat vrees vir wat die toekoms vir ons inhou, moet jou aanspoor om vir die toekoms te werk. Dan is hoop ook nie net 'n droom nie. Dit is 'n pligsbesef. Dit is 'n oorlogsgees. Om te werk met wat ons het, met wat aan ons oorgelaat word, nie net te midde van swaarkry nie, maar as gevolg van swaarkry. Hoop verg van ons om te soek na dit wat goed is in die huidige krisis.
So wat bied Korona vir die hoopvolle Suid-Afrikaner?
Eerstens, 'n verhoogde bewustheid van die diepgaande ongelykheid in ons land. Inperking raak ons almal, maar vir die Mamelodi inwoner ingeperk tot 'n eenkamer-huis en oorgelewer aan publieke gesondheidsorg raak dit nader as vir ons wat ten minste die geleentheid het om aan te pas.
Dan bied Korona ook vir ons 'n perspektiefskuif. Wanneer ons salarisse in gedrang is, en ons afgesonder word van ons daaglikse werk begin ons dalk besef hoe belangrik ons ondersteuningstrukture is – familie, vriende, gemeenskap.
Laastens bied Korona vir Suid-Afrika, as ons dit reg bestuur, 'n gemeenskaplike vyand. 'n Vyand wat ten minste in teorie onpolities is, en ons 'n geleentheid bied om saam te werk. Dalk kan ons raaksien dat ons almal tog vir die vooruitgang en welstand van ons nasie wil werk.
Hierdie faktore lyk klein teen die uitdagings en bedreigings van Korona, en post-Korona Suid-Afrika. Dit is ook nie maklike doelwitte nie – hulle vat groot inspanning en verg lang jare om vrugte te werp. Hulle is nie gerusstellings nie – maar hulle is nie bedoel om te wees nie.
Dit is juis omdat ons toekoms belangrik is, dat dit moeilik bekombaar is. Dit is juis omdat ons Suid-Afrika lief het, wat ons vrees vir Suid-Afrika.
'n Ander realiteit: Korona gaan verby gaan. Suid-Afrika se probleme gaan steeds hier wees. Die vraag bly of ons net gaan kraak in hierdie vuuroond, of dalk hier en daar sterker kan uitkom. Dalk selfs as 'fellow South Africans'.
MP Fourie is 'n LLB student aan die Universiteit van Pretoria. Hy skryf in 'n poging om die gaping te vul wat deur sy afgesnyde man bun agtergelaat is.